Broj: 711-I-540-P-248-19/20-06-8

Zagreb, 14. veljače 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu: ZSSI), **na temelju neanonimne prijave mogućeg sukoba interesa podnesene protiv dužnosnika Ivana Mijandrušića, općinskog načelnika Općine Gračišće,** na 78. sjednici, održanoj 14. veljače 2020.g., donosi sljedeću:

 **ODLUKU**

 **Postupak za odlučivanje o sukobu interesa protiv dužnosnika Ivana Mijandrušića, općinskog načelnika Općine Gračišće, povodom sklapanja ugovora o dugoročnom kreditu s Karlovačkom bankom d.d., neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

**Obrazloženje**

Povjerenstvo je dana 30. srpnja 2019.g., pod brojem: 711-U-2780-P-248/19-01-1, zaprimilo neanonimnu prijavu mogućeg sukoba interesa podnesenu protiv dužnosnika Ivana Mijandrušića, općinskog načelnika Općine Gračišće, povodom koje je otvoren predmet pod brojem P-248/19.

U prijavi se u bitnome navodi da je dužnosnik Ivan Mijandrušić svjesno i namjerno uzeo povlašteni kredit od 205.000,00 eura u Karlovačkoj banci d.d., znajući da je limit za kredit u Karlovačkoj banci d.d. 200.000,00 eura. Prijavitelj nadalje navodi da je dužnosnik dao u zalog dvije katastarske čestice ukupne površine 9.502 m2 znajući da one, čak i kao građevinske, ne vrijede onoliko koliko ih je procijenila Karlovačka banka d.d. Navedene katastarske čestice ukupne površine 9.502 m2 dužnosnik je kupio po cijeni od 73 lipe po kvadratnom metru te im je, zloupotrebljavajući funkciju općinskog načelnika Općine Gračišće, podigao vrijednost 220 puta. U prijavi se još navodi da je dužnosnik na ročištu održanom na Općinskom sudu u Puli, u predmetu u kojem je dužnosnik bio jedna od stranaka, priznao da mu druge banke nisu htjele dati kredit na 10 godina kao što je dobio kod Karlovačke banke d.d. Podnositelj prijave iznosi mišljenje da je dužnosnik Ivan Mijandrušić koristio svoje političke veze da bi dobio navedeni povlašteni kredit budući da je dugogodišnji IDS-ov općinski načelnik Općine Gračišće, a ugovor o kreditu je kao zastupnica Karlovačke banke d.d. potpisala dugogodišnja predsjednica Gradskog vijeća Grada Rijeke koja je također članica IDS-a. Prijavitelj završno navodi da se dužnosniku dodatno pogodovalo budući da je dobio odgodu otplate kredita na godinu dana u kojem roku je završio objekt za čiju gradnju je dobio kredit.

 Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Stavkom 4. istog članka propisano je da se podnositelju prijave jamči zaštita anonimnosti.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu toga Zakona. Uvidom u Registar dužnosnika, koji ustrojava i vodi Povjerenstvo, utvrđeno je da je Ivan Mijandrušić obnašao dužnost općinskog načelnika Općine Gračišće u mandatu 2009.-2013., zatim u mandatu 2013.-2017. te istu dužnost obnaša i u aktualnom mandatu, počevši od 29. svibnja 2017.g.

Na zahtjev Povjerenstva, Karlovačka banka d.d. dostavila je očitovanje Broj: I-597/19 od 20. studenoga 2019.g. u kojem se navodi da je klijent Ivan Mijandrušić s Karlovačkom bankom d.d. sklopio Ugovor o dugoročnom kreditu d.d. broj …….. upravo s namjerom izgradnje i opremanja objekata za ruralni turizam te navedeni ugovor nije sklopljen pod povoljnijim uvjetima od ugovora sklopljenih s ostalim klijentima. Kamatne stope za plasirane investicijske kredite u 2015.g. kretale su se od 1,95% pa do 9,75%, a sve zavisno o specifičnostima svakog pojedinog kreditnog zahtjeva, instrumenata osiguranja, iznosa kredita te ostalih kriterija koji bi utjecali na donošenje svake pojedinačne odluke kreditnog odbora. Predmetni kredit klijenta Ivana Mijandrušića odobren je nakon sveobuhvatne analize, i to Odlukom Kreditnog odbora od dana 13. svibnja 2015.g. U očitovanju se nadalje pojašnjava da se klijent Karlovačkoj banci d.d. obratio sa zahtjevom u kojem je, između ostaloga, u dostavljenoj investicijskoj studiji naveo kako takve projekte financira i Fond za razvoj poljoprivrede i agroturizma Istre po kamatnoj stopi od 4 % te se s istim zahtjevom obratio i Karlovačkoj banci d.d. U konačnici je klijentu kredit odobren uz kamatnu stopu od 6% (Eks 6,60 %) s dodatnom ugovornom obvezom usmjeravanja sredstava potpore po IPARD programu (mjera 302) u djelomičan povrat glavnice kredita i uz uvjet dostave Anexa ugovora gdje će biti navedena isplata sredstava IPARD-a na račun u Banci.

U privitku očitovanja dostavljena je Odluka kreditnog odbora OKOB-2015/44/7 od dana 13. svibnja 2015.g., Ugovor o dugoročnom kreditu od 13. svibnja 2015.g. i Dodatak I Ugovoru o dugoročnom kreditu od 15. siječnja 2018.g., Ugovor o dodjeli sredstava iz IPARD PROGRAMA za mjeru 302, br: 3021812075 i Aneks navedenog ugovora broj: 3021812075/001 od 28. travnja 2015.g.

Uvidom u Odluku kreditnog odbora Karlovačke banke d.d. od 13. svibnja 2015.g. utvrđeno je da je istom kao klijent naveden OPG Mijandrušić Ivan iz Gračišća, da je riječ o dugoročnom investicijskom kreditu u iznosu od 205.000,00 eura s načinom vraćanja u 108 jednakih mjesečnih rata (krajnji rok vraćanja 1. lipnja 2025.g.) i kamatnom stopom od 6%, s dospijećem 1. rate na dan 1. srpnja 2016.g. Kao sredstva za osiguranje povrata navode se: zadužnica OPG-a Mijandrušić Ivan, zadužnica Ivana Mijandrušića, bjanko mjenica Ivana Mijandrušića uz klauzulu bez protesta, izjava o zaplijeni primanja po pristanku dužnika za Ivana Mijandrušića ovjerena po javnom bilježniku, zadužnice i izjave jamaca plataca ovjerene po javnom bilježniku, zasnivanja založnog prava na ponuđenim nekretninama upisnim u k.o. Gračišće, zk.ul. ………, k.č.br. ……… - građevinska čestica površine 4042 m2 i k.č.br. ………, zk.ul. …. – pašnjak površine 5460 m2, polica osiguranja nekretnine vinkulirana u korist Banke.

Kao posebne ugovorne obveze navode se: otvaranje poslovnog računa u Banci, ugovaranje obveze obavljanja platnog prometa preko računa u depozitu Karlovačke banke d.d. u iznosu od 80% po primicima i po prosječnom stanju, uz kontrolu obavljanja platnog prometa polugodišnje te sankcioniranje u slučaju nepoštivanja odredbe jednokratnom naknadom u visini od 1% od preostalog iznosa kredita, obveza usmjeravanja sredstava potpore po IPARD programu (mjera 302) u djelomičan povrat glavnice kredita uz uvjet dostave Anexa ugovora u kojem će biti navedena isplata sredstava IPARD-a na račun u banci prije 1. Tranše. Račun klijenta u Banci bit će interno blokiran u periodu od uplate sredstava potpore iz IPARD programa do prijenosa istih na partiju kredita, na ime djelomičnog povrata glavnice kredita. Sve eventualno proizašle troškove nadzornog organa snosi korisnik kredita. Nadalje, Korisnik kredita ima obvezu plaćanja svih obveza temeljem trajnog naloga kojim će se teretiti poslovni račun Korisnika kredita. Korisnik kredita se obvezuje da će u vrijeme plaćanja uvijek imati dovoljno sredstava na računu.

Povjerenstvo je izvršilo uvid i u Ugovor o dugoročnom kreditu broj: …….. koji je sklopljen dana 13. svibnja 2015.g. između Karlovačke banke d.d. kao Kreditora i Ivana Mijandrušića, vlasnika OPG-a Mijandrušić Ivan, kao Korisnika kredita i ujedno Mjeničnog dužnika te Ivana Mijandrušića kao Jamca platca i ujedno Založnog dužnika te s još četiri osobe koje su ugovor sklopile kao Jamci platci.

Predmetnim Ugovorom Kreditor odobrava Korisniku Kredita dugoročni kredit u iznosu od 205.000,00 eura uz redovnu kamatu od 6% godišnje. Kao rok za korištenje kredita određen je najkasnije 31. svibnja 2016.g. Po svojoj namjeni kredit je određen kao investicijski - za izgradnju i opremanje objekta za ruralni turizam. Vraćanje kredita određeno je u 108 jednakih mjesečnih rata, od kojih prva dospijeva na naplatu 1. srpnja 2016.g. Člankom 3. predmetnog Ugovora određeni su financijski instrumenti osiguranja, kao i osiguranje drugim predmetima i sredstvima osiguranja (nekretnine).

Karlovačka banka d.d. je uz svoje očitovanje dostavila i Ugovor o dodjeli sredstava iz IPARD programa za mjeru 302, broj: 3021812075 sklopljen između Agencije za plaćanja u poljoprivredi, ribarstvu i ruralnom razvoju i OPG-a Mijandrušić Ivan kojim, temeljem Odluke o dodjeli sredstava iz IPARD programa KLASA: 440-08-02/12-01/0075, URBROJ: 343-0801/01-14-006 izdane dana 15. svibnja 2014.g., Agencija odobrava sredstva potpore u maksimalnom iznosu od 559.125,00 kn, pri čemu doprinos EU sredstava u odnosu na ukupan iznos odobrene potpore iznosi 419.343,75 kn, dok je doprinos sredstava Republike Hrvatske 139.781,25 kn. Člankom 4. stavkom 4. Ugovora o dodjeli sredstava određeno je da će sredstva potpore biti plaćena korisniku na račun u OTP banci d.d.

Između istih stranaka dana 28. travnja 2015.g. sklopljen je Aneks Ugovora o dodjeli sredstava iz IPARD Programa za mjeru 302 broj: 3021812075/001 kojim se članak 4. stavak 4. Ugovora mijenja na način da će sredstva potpore biti plaćena Korisniku na račun u Karlovačkoj banci d.d.

Dana 15. siječnja 2018.g. sklopljen je i Dodatak I Ugovoru o dugoročnom kreditu broj 20380853 između Karlovačke banke d.d. kao Kreditora i Ivana Mijandrušića, vlasnika OPG-a Mijandrušić Ivan, kao Korisnika kredita i ujedno Mjeničnog dužnika te Ivana Mijandrušića kao Jamca platca i ujedno Založnog dužnika te još četiri osobe koje su ugovor sklopile kao Jamci platci. U članku 2. Dodatka I Ugovoru ugovorne strane suglasno utvrđuju da je Korisnik kredita na dan 8. prosinca 2017.g. izvršio uplatu u iznosu od 555.415,51 kn na ime dospjele glavnice kredita te po Kreditorovom prihvatu navedene uplate, saldo nedospjele glavnice kredita iznosi 97.228,20 eura koji će se isplatiti u 52 mjesečne rate čiji iznos ostaje nepromijenjen.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili kada se osnovano može smatrati da utječe ili kada može utjecati na njegovu nepristranost u obavljanju javne dužnosti.

Člankom 7. ZSSI-a propisana su zabranjena djelovanja dužnosnika, a točkom c) toga članka propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 4. stavkom 5. ZSSI-a propisano je da su povezane osobe u smislu toga Zakona članovi obitelji dužnosnika iz stavka 2. istog članka te ostale osobe koje se prema drugim osnovama i okolnostima opravdano mogu smatrati interesno povezanim s dužnosnikom.

Povjerenstvo prvenstveno obrazlaže da svaka banka samostalno procjenjuje rizike prilikom donošenja odluke o dodjeli kredita te samostalno i slobodno određuje sredstva osiguranja i uvjete pod kojima će pojedinom subjektu odobriti kredit. Odluka o dodjeli kredita poslovna je odluka svake banke, a eventualna nemogućnost naplate kreditnih obveza, dio je rizika poslovanja iste. Iz dokumentacije koju je dostavila Karlovačka banka d.d. utvrđeno je da je ugovor o dugoročnom kreditu s navedenom bankom sklopio Ivan Mijandrušić kao nositelj OPG-a Mijandrušić Ivan, odnosno kao privatna osoba te da tom prilikom nije postupao u svojstvu općinskog načelnika Općine Gračišće. Uvidom u Odluku Kreditnog odbora Karlovačke banke d.d. od 13. svibnja 2015.g. te sam Ugovor o dugoročnom kreditu utvrđeno je da je Karlovačka banka d.d. svoje poslovne interese osigurala kroz niz financijskih i drugih sredstava osiguranja, kao i kroz posebne ugovorne obveze koje se Korisnik kredita obvezao ispuniti. Pritom okolnost da su druge banke odbile dužnosniku Ivanu Mijandrušiću odobriti dodjelu kredita sama po sebi ne upućuje na zaključak da je dužnosnik koristio javnu dužnost koju obnaša s ciljem dobivanja kredita kod Karlovačke banke d.d.

Vezano za navod iz prijave da je Ugovor o dugoročnom kreditu u ime Karlovačke banke d.d. potpisala osoba iste stranačke pripadnosti kao i dužnosnik Ivan Mijadrušić Povjerenstvo ukazuje da je kroz svoju dosadašnju praksu zauzelo stav da članstvo dužnosnika i druge fizičke osobe u istoj političkoj stranci ili izbornoj koaliciji, samo po sebi, ne predstavlja okolnost prema kojoj se ta druga osoba smatra osobno interesno povezanom s dužnosnikom u smislu članka 4. stavka 5. ZSSI-a. Naime, na temelju činjenice da su određene osobe članovi iste političke stranke ili koalicije stranaka ili da su kandidati iste političke stranke ili koalicije stranaka za određenu javnu dužnost, bilo na državnoj, bilo na lokalnoj ili regionalnoj razini, može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani, ali navedena okolnost sama po sebi nije dovoljna da bi se opravdano smatralo da su se iste osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi.

 S obzirom da se u prijavi ne navode nikakve dodatne okolnosti koje bi ukazivale na povezanost između dužnosnika Ivana Mijandrušića i osobe koja je zastupala Karlovačku banku d.d. prilikom sklapanja ugovora o kreditu s dužnosnikom, Povjerenstvo ističe da nije steklo saznanja koja bi upućivala na interesnu povezanost u smislu članka 4. stavka 5. ZSSI-a. Vezano za navedeno, Povjerenstvo dodatno napominje da je Ugovor o dugoročnom kreditu sklopljen na temelju procjene i Odluke Kreditnog odbora Karlovačke banke d.d., a ne na temelju samostalne odluke osobe koja je u ime Banke potpisala Ugovor.

 U odnosu na navod iz prijave da je dužnosnik nekretnine na kojima je osnovano založno pravo u korist Karlovačke banke d.d. radi osiguranja tražbine iz Ugovora o dugoročnom kreditu, kupio po cijeni od 73 lipe po kvadratnom metru te im je zloupotrebljavajući funkciju općinskog načelnika Općine Gračišće podigao vrijednost 220 puta, Povjerenstvo ističe da je u pogledu navedenih okolnosti već donijelo Odluku o nepokretanju postupka, broj: 711-I-1804-P-11-13/15-22-18 od 10. prosinca 2015.g.

Slijedom svega navedenoga, iz prikupljenih podataka i dokumentacije ne proizlazi da je postupanjem dužnosnika Ivana Mijandrušića, prilikom sklapanja ugovora o dugoročnom kreditu s Karlovačkom bankom d.d., došlo do moguće povrede odredbi ZSSI-a. Povjerenstvo je stoga donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Ivan Mijandrušić, elektroničkom dostavom
2. Podnositelj prijave, osobno
3. Objava na internetskoj stranici Povjerenstva
4. Pismohrana